CELEX: 32016D1774
Language: el
Date: 2016-10-04 00:00:00
Title: Εκτελεστική απόφαση (ΕΕ) 2016/1774 της Επιτροπής, της 4ης Οκτωβρίου 2016, για την τροποποίηση της απόφασης 2010/381/ΕΕ για μέτρα έκτακτης ανάγκης που εφαρμόζονται σε φορτία προϊόντων υδατοκαλλιέργειας που εισάγονται από την Ινδία και προορίζονται για κατανάλωση από τον άνθρωπο [κοινοποιηθείσα υπό τον αριθμό C(2016) 6280] (Κείμενο που παρουσιάζει ενδιαφέρον για τον ΕΟΧ)

6.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 271/7
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1774 ΤΗΣ ΕΠΙΤΡΟΠΉΣ
   της 4ης Οκτωβρίου 2016
   για την τροποποίηση της απόφασης 2010/381/ΕΕ για μέτρα έκτακτης ανάγκης που εφαρμόζονται σε φορτία προϊόντων υδατοκαλλιέργειας που εισάγονται από την Ινδία και προορίζονται για κατανάλωση από τον άνθρωπο
   
      
         [κοινοποιηθείσα υπό τον αριθμό C(2016) 6280]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα και τις ζωοτροφές, ειδικότερα δε την ασφάλεια των τροφίμων και των ζωοτροφών, στην Ένωση και σε εθνικό επίπεδο. Προβλέπει μέτρα έκτακτης ανάγκης όταν είναι προφανές ότι τα τρόφιμα ή οι ζωοτροφές που εισάγονται από τρίτη χώρα είναι πιθανό να αποτελέσουν σοβαρό κίνδυνο για την υγεία του ανθρώπου, την υγεία των ζώων ή το περιβάλλον, και ο κίνδυνος αυτός δεν μπορεί να περιοριστεί ικανοποιητικά με τα μέτρα που λαμβάνουν τα κράτη μέλη.
            
         
               (2)
            
            
               Η οδηγία 96/23/ΕΚ του Συμβουλίου (2) προβλέπει ότι επιβάλλεται η επιτήρηση της αλυσίδας παραγωγής των ζώων και των πρωτογενών προϊόντων ζωικής προέλευσης για την ανίχνευση ορισμένων καταλοίπων και ουσιών σε ζώντα ζώα, στα περιττώματά τους και στα βιολογικά υγρά τους, καθώς και στους ιστούς, στα ζωικά προϊόντα, στις ζωοτροφές και στο πόσιμο νερό.
            
         
               (3)
            
            
               Η απόφαση 2010/381/EE της Επιτροπής (3) προβλέπει ότι τουλάχιστον το 10 % των φορτίων προϊόντων υδατοκαλλιέργειας από την Ινδία που προορίζονται για κατανάλωση από τον άνθρωπο πρέπει να ελέγχονται για την παρουσία φαρμακολογικώς δραστικών ουσιών, όπως ορίζεται στο άρθρο 2 στοιχείο α) του κανονισμού (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου (4), και ιδίως για την παρουσία χλωραμφενικόλης, τετρακυκλίνης, οξυτετρακυκλίνης και χλωροτετρακυκλίνης και μεταβολιτών νιτροφουρανίων.
            
         
               (4)
            
            
               Τα αποτελέσματα των αναλύσεων που πραγματοποιήθηκαν από τα επίσημα εργαστήρια ελέγχου δείχνουν ότι το επίπεδο συμμόρφωσης των προϊόντων υδατοκαλλιέργειας από την Ινδία που προορίζονται για κατανάλωση από τον άνθρωπο, όσον αφορά τη χλωραμφενικόλη, την τετρακυκλίνη, την οξυτετρακυκλίνη και τη χλωροτετρακυκλίνη και τους μεταβολίτες νιτροφουρανίων δεν είναι ικανοποιητικό.
            
         
               (5)
            
            
               Τα αποτελέσματα επιθεώρησης στην Ινδία που διεξήχθη τον Μάρτιο του 2014 από την αρμόδια υπηρεσία της Επιτροπής επιβεβαίωσαν ότι οι ινδικές εγγυήσεις για τα κατάλοιπα στα προϊόντα υδατοκαλλιέργειας βασίζονται σε μεγάλο βαθμό στα πρόσθετα προγράμματα δοκιμών πριν από τη συγκομιδή και πριν από την εξαγωγή και αυτό αντισταθμίζει κατά κάποιο τρόπο τις μακροχρόνιες ανεπάρκειες των επίσημων ελέγχων στις καλλιέργειες και, ιδίως, των ανεπαρκέστατων επίσημων ελέγχων για τη χρήση κτηνιατρικών φαρμάκων. Ωστόσο, ο σχετικά μικρός αριθμός των ουσιών που ελέγχθηκαν στα εν λόγω πρόσθετα προγράμματα εξασθενίζει την αξιοπιστία των εγγυήσεων αυτών. Έως σήμερα οι συστάσεις της έκθεσης επιθεώρησης σχετικά με την επίσημη επιτήρηση των υδατοκαλλιεργειών δεν ακολουθήθηκαν ικανοποιητικά.
            
         
               (6)
            
            
               Είναι σκόπιμο να αναπροσαρμοστούν τα μέτρα της απόφασης 2010/381/ΕΕ για όλα τα προϊόντα υδατοκαλλιέργειας που προορίζονται για κατανάλωση από τον άνθρωπο και εισάγονται από την Ινδία. Θα πρέπει να γίνει αυστηρότερη η υποχρέωση για υποχρεωτικές δοκιμές, ώστε να εξακολουθήσουν να αποθαρρύνονται οι παραγωγοί της Ινδίας να χρησιμοποιούν καταχρηστικά τις σχετικές ουσίες και για να ελαχιστοποιηθούν οι κίνδυνοι για την ανθρώπινη υγεία στην Ευρωπαϊκή Ένωση.
            
         
               (7)
            
            
               Μετά την εφαρμογή του ενοποιημένου μηχανογραφικού κτηνιατρικού συστήματος («Traces») σύμφωνα με το άρθρο 3 της απόφασης 2004/292/ΕΚ της Επιτροπής (5) και τη βελτιωμένη χρήση της ενότητας για τις εισαγωγές στο Traces, όσον αφορά τις πληροφορίες για σχετικά αποτελέσματα εργαστηριακών δοκιμών, τα κράτη μέλη θα πρέπει να απαλλαγούν από την υποχρέωση υποβολής τριμηνιαίων εκθέσεων που προβλέπεται στο άρθρο 5 παράγραφος 2 της απόφασης 2010/381/ΕΕ.
            
         
               (8)
            
            
               Συνεπώς, η απόφαση 2010/381/ΕΕ πρέπει να τροποποιηθεί ανάλογα,
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/381/ΕΕ τροποποιείται ως εξής:
   
               1.
            
            
               Στο άρθρο 3, η παράγραφος 1 αντικαθίσταται από το ακόλουθο κείμενο:
               «1.   Τα κράτη μέλη, με τη χρήση κατάλληλων σχεδίων δειγματοληψίας, εξασφαλίζουν τη λήψη επίσημων δειγμάτων τουλάχιστον από το 50 % των φορτίων που παρουσιάζονται για εισαγωγή στους συνοριακούς σταθμούς ελέγχου της επικράτειάς τους. Σε περίπτωση που ένα φορτίο αποτελείται από προϊόντα υδατοκαλλιέργειας που προέρχονται από διάφορες εγκαταστάσεις, τα δείγματα λαμβάνονται για κάθε μεμονωμένη εγκατάσταση.».
            
         
               2.
            
            
               Στο άρθρο 5, η παράγραφος 2 απαλείφεται.
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 4 Οκτωβρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 31 της 1.2.2002, σ. 1.
   
      (2)  Οδηγία 96/23/ΕΚ του Συμβουλίου, της 29ης Απριλίου 1996, περί λήψεως μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους (ΕΕ L 125 της 23.5.1996, σ. 10).
   
      (3)  Απόφαση 2010/381/ΕΕ της Επιτροπής, της 8ης Ιουλίου 2010, για μέτρα έκτακτης ανάγκης που εφαρμόζονται σε φορτία προϊόντων υδατοκαλλιέργειας που εισάγονται από την Ινδία και προορίζονται για κατανάλωση από τον άνθρωπο (ΕΕ L 174 της 9.7.2010, σ. 51).
   
      (4)  Κανονισμός (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (ΕΕ L 152 της 16.6.2009, σ. 11).
   
      (5)  Απόφαση 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του συστήματος TRACES και την τροποποίηση της απόφασης 92/486/ΕΟΚ (ΕΕ L 94 της 31.3.2004, σ. 63).